Baaise man met panga in huis aangeval | Maroela Media
'n 38-jarige man van Port Elizabeth in die Oos-Kaap is Woensdagoggend na 'n hospitaal gehaas nadat hy in die vroeë oggendure tydens 'n struweling met huisrowers met 'n panga in sy huis in Brymore aangerand is.
Kol. Priscilla Naidu, woordvoerder van die polisie, sê die man se vrou (37) het omstreeks 02:20 wakker geword om 'n draai te gaan loop toe sy deur 'n verdagte oorval is wat deur die badkamervenster toegang tot die egpaar se huis verkry het.
Die vrou het om hulp geskree waarna haar man wakker geword en haar te hulp gesnel het. Die man het in 'n struweling met die huisrower betrokke geraak waarna nóg drie verdagtes deur 'n skuifdeur toegang tot die huis verkry het en by hul makker aangesluit het.
Die man is met 'n panga aangerand voordat die verdagtes met 'n skootrekenaar en twee selfone op die vlug geslaan het.
Die man het ernstige beserings aan sy bene en lyf in die voorval opgedoen. Sy vrou is egter ongedeerd.